O‘zbekiston mega-zavodlari: ProCab zavodida kabel va simlar qanday ishlab chiqariladi?

ProCab O‘zbekiston-Buyuk Britaniya qo‘shma korxonasi 2012 yili tashkil topgan bo‘lib, kabel va simlarni zamonaviy uskunalarda ishlab chiqaradi. Biz zavod qanday ishlashini ko‘rib chiqdik. 

Zavod Sergeli tumanida bo‘lib, zavod maydoni bilan hayratda qoldiradi - u 14 gektar maydonda joylashgan. 

Kabel ishlab chiqarishini to‘rt bosqichga bo‘lish mumkin: xom ashyoni eritish bosqichi, sim tayyorlash bosqichi, ekstruder bo‘limi va qadoqlash bo‘limi. 
Zavod ichida har xil uskunalar ishlamoqda, shular qatorida Germaniya, Finlyandiya, Yaponiya va Turkiyaning yetakchi korxona uskunalari o‘rnatilgan. Xom ashyoni eritish bosqichida mis katodlari erish pechlariga kelib tushgach, bu yerda kislorodsiz muhit va yuqori haroratda ularning erish hodisasi kuzatiladi. Kristallizatordan chiqqach, keyingi qayta ishlash jarayonida qo‘llash uchun kerakli diametrdagi mis simlari olinadi.


Tayyor ingichka sim cho‘zish bo‘limiga yuboriladi. Belgilangan diametrdagi simlarni olish - ishlab chiqarish jarayonidagi muhim bosqichlardan biridir. Buning uchun mahsulot NIEHOFF (Germaniya) kompaniyasi uskunalari yordamida diametri cho‘ziladi. 
Keyingi bosqichda mis va alyumin simlar ekstruder bo‘limiga kelib tushadi. Bu yerda ekstruziya usuli orqali PVX plastikati yoki polietilen bilan qoplash jarayoni amalga oshiriladi. Qoplamasi bor simlar o‘zakka aylantirib chiqiladi. Bu jarayon maxsus aylantirish uskunalarida amalga oshiriladi. Shundan so‘ng kabellar g‘altaklarga o‘ralib, qadoqlanadi va omborga yuboriladi. 



Ishlab chiqarish jarayonida mahsulot namunalari laboratoriyaga kelib tushadi. U yerda kabellar standart va GOSTga to‘g‘ri kelishi tekshiriladi. Laboratoriya tashkiliy tuzilma bo‘yicha ishlab chiqarishdan mustaqil bo‘lib, mahsulot sifati bo‘yicha savol paydo bo‘lsa, butun ishlab chiqarishni to‘xtatib qo‘yish huquqiga ega. Umuman olganda, laboratoriya nazoratni har bir ishlab chiqarish bosqichida amalga oshiradi.

.

ProCab kabel va simlari ISO 9000/9001/9003/19011:2000 sifat sertifikatlariga ega, hamda mahsulotlar O‘zbekiston, Rossiya, Turkiya standartlariga mos keladi. Shu bilan birga, 2016 yilning dekabrida ProCab mega-zavodi Apple korporatsiyasining rasmiy ishlab chiqaruvchilari ro‘yxatiga kiritilgan.
Zavod katta maydonni egallagani uchun keng turdagi kabel mahsulotlarini ishlab chiqara oladi. Hozirgi paytda mingdan ortiq kabel va simlar assortimenti mavjud. Shu jumladan, maishiy, nazorat, olovbardosh, tikilgan polietilen izolyatsiyali kuchlanish kabellari, video kuzatish kabellari, SIP simlari va boshqalar chiqariladi. 

ProCab mamlakatimizning yetakchi korxonalari bilan ish olib boradi, shu jumladan Artel, NTMK, Enter Engineering, UMS, Trest 12, Golden House, Next, Nobel va boshqalar.
ProCab zavodi rivojlanib kelmoqda va o‘z oldiga katta maqsadlar qo‘ymoqda. Rejada mahsulot turlarini yanada ko‘paytirish va xalqaro bozorda sotish hajmini yuqoriroq pog‘onaga chiqarish, hamda yangi xaridorlar ishonchini qozonish va mavjud mijozlarni qo‘llab-quvvatlashdir.
ProCab katalogini korxona saytidan ko‘rishingiz mumkin: www.procab.uz..